CELEX: 32013R0415
Language: el
Date: 2013-05-06 00:00:00
Title: Κανονισμός (ΕΕ) αριθ. 415/2013 της Επιτροπής, της 6ης Μαΐου 2013 , για τον καθορισμό πρόσθετων αρμοδιοτήτων και καθηκόντων των εργαστηρίων αναφοράς της ΕΕ όσον αφορά τη λύσσα, τη φυματίωση των βοοειδών και την υγεία των μελισσών, για την τροποποίηση του κανονισμού (ΕΚ) αριθ. 737/2008 και την κατάργηση του κανονισμού (ΕΕ) αριθ. 87/2011  Κείμενο που παρουσιάζει ενδιαφέρον για τον ΕΟΧ

7.5.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/7
            
         ΚΑΝΟΝΙΣΜΌΣ (ΕΕ) αριθ. 415/2013 ΤΗΣ ΕΠΙΤΡΟΠΉΣ
   της 6ης Μαΐου 2013
   για τον καθορισμό πρόσθετων αρμοδιοτήτων και καθηκόντων των εργαστηρίων αναφοράς της ΕΕ όσον αφορά τη λύσσα, τη φυματίωση των βοοειδών και την υγεία των μελισσών, για την τροποποίηση του κανονισμού (ΕΚ) αριθ. 737/2008 και την κατάργηση του κανονισμού (ΕΕ) αριθ. 87/2011
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 32 παράγραφος 6,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 θεσπίζει τις γενικές αρμοδιότητες και καθήκοντα των εργαστηρίων αναφοράς της ΕΕ για τα τρόφιμα και τις ζωοτροφές, καθώς και για την υγεία των ζώων που ορίζονται στο παράρτημα VII. Επιπλέον, ο κανονισμός (ΕΚ) αριθ. 882/2004 προβλέπει ότι η Επιτροπή μπορεί να περιλαμβάνει στο οικείο παράρτημα VII και άλλα εργαστήρια αναφοράς της ΕΕ σχετικά με τους τομείς που εμπίπτουν στο πεδίο εφαρμογής του εν λόγω κανονισμού.
            
         
               (2)
            
            
               Ο κανονισμός (ΕΚ) αριθ. 882/2004 προβλέπει επίσης ότι, εκτός από τις γενικές αρμοδιότητες και καθήκοντα των εργαστηρίων αναφοράς της ΕΕ στον τομέα της υγείας των ζώων που καθορίζονται σ’ αυτόν, μπορούν να απονεμηθούν επιπλέον αρμοδιότητες και καθήκοντα στα εν λόγω εργαστήρια αναφοράς της ΕΕ από την Επιτροπή.
            
         
               (3)
            
            
               Με τον κανονισμό (ΕΚ) αριθ. 737/2008 της Επιτροπής, της 28ης Ιουλίου 2008, για τον ορισμό των κοινοτικών εργαστηρίων αναφοράς όσον αφορά τις νόσους καρκινοειδών, τη λύσσα και τη φυματίωση των βοοειδών, για τον καθορισμό επιπλέον αρμοδιοτήτων και καθηκόντων των κοινοτικών εργαστηρίων αναφοράς όσον αφορά τη λύσσα και τη φυματίωση των βοοειδών και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (2), η Επιτροπή όρισε μεταξύ άλλων τα εργαστήρια αναφοράς της ΕΕ για τη λύσσα και τη φυματίωση των βοοειδών και, κατά συνέπεια, εισήγαγε τις σχετικές καταχωρίσεις σχετικά με τα εν λόγω εργαστήρια στο παράρτημα VII του κανονισμού (ΕΚ) αριθ. 882/2004. Επιπλέον, τα παραρτήματα I και II του κανονισμού (ΕΚ) αριθ. 737/2008 προβλέπουν ορισμένες ειδικές αρμοδιότητες και καθήκοντα που συνδέονται με τα χαρακτηριστικά των παθογόνων παραγόντων. Οι εν λόγω αρμοδιότητες και καθήκοντα προστίθενται σε όσα προβλέπονται στον κανονισμό (ΕΚ) αριθ. 882/2004.
            
         
               (4)
            
            
               Με τον κανονισμό (ΕΕ) αριθ. 87/2011, της 2ας Φεβρουαρίου 2011, σχετικά με τον ορισμό του εργαστηρίου αναφοράς της ΕΕ για την υγεία των μελισσών, με τον καθορισμό πρόσθετων αρμοδιοτήτων και καθηκόντων για το εργαστήριο αυτό και με την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (3), η Επιτροπή όρισε το εργαστήριο αναφοράς της ΕΕ για την υγεία των μελισσών και, συνεπώς, εισήγαγε τη σχετική καταχώριση όσον αφορά το εν λόγω εργαστήριο στο παράρτημα VII του κανονισμού (ΕΚ) αριθ. 882/2004. Επιπλέον, στο παράρτημα του κανονισμού (ΕΕ) αριθ. 87/2011 καθορίζονται ορισμένες ειδικές αρμοδιότητες και καθήκοντα που συνδέονται με τα χαρακτηριστικά των παραγόντων που μπορούν να επηρεάσουν την υγεία των μελισσών. Οι εν λόγω αρμοδιότητες και καθήκοντα προστίθενται σε όσα προβλέπονται στον κανονισμό (ΕΚ) αριθ. 882/2004.
            
         
               (5)
            
            
               Ο καθορισμός ορισμένων καθηκόντων του εργαστηρίου αναφοράς της ΕΕ για την υγεία των μελισσών στο παράρτημα του κανονισμού (ΕΕ) αριθ. 87/2011 πρέπει να τροποποιηθεί όσον αφορά τις ορολογικές δοκιμές, διότι αυτές δεν εφαρμόζονται ως δοκιμές στις μέλισσες. Επίσης, η αναφορά στο σύνδρομο κατάρρευσης των μελισσιών (CCD) θα πρέπει να τροποποιηθεί ώστε να εξασφαλιστεί η συνέπεια με την ορολογία που χρησιμοποιείται στις μελέτες επιτήρησης σχετικά με τη θνησιμότητα των μελισσών που θεσπίζονται με την εκτελεστική απόφαση 2012/362/ΕΕ της Επιτροπής (4).
            
         
               (6)
            
            
               Για λόγους σαφήνειας και απλούστευσης της νομοθεσίας της Ένωσης, είναι σκόπιμο να περιέχονται σε μία ενιαία πράξη οι διατάξεις για τις εν λόγω επιπλέον αρμοδιότητες και καθήκοντα των εργαστηρίων αναφοράς της ΕΕ για τη λύσσα, τη φυματίωση των βοοειδών και την υγεία των μελισσών.
            
         
               (7)
            
            
               Ο κανονισμός (ΕΚ) αριθ. 737/2008 θα πρέπει, συνεπώς, να τροποποιηθεί αναλόγως και ο κανονισμός (ΕΕ) αριθ. 87/2011 να καταργηθεί.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εκτός από τις γενικές αρμοδιότητες και καθήκοντα των εργαστηρίων αναφοράς της ΕΕ στον τομέα της υγείας των ζώων που καθορίζονται στο άρθρο 32 παράγραφος 2 του κανονισμού (ΕΚ) αριθ. 882/2004, το εργαστήριο αναφοράς της ΕΕ για τη λύσσα που αναφέρεται στο σημείο 16 του μέρους II του παραρτήματος VII του εν λόγω κανονισμού έχει επίσης τις αρμοδιότητες και τα καθήκοντα που καθορίζονται στο παράρτημα I του παρόντος κανονισμού.
   Άρθρο 2
   Εκτός από τις γενικές αρμοδιότητες και καθήκοντα των εργαστηρίων αναφοράς της ΕΕ στον τομέα της υγείας των ζώων που καθορίζονται στο άρθρο 32 παράγραφος 2 του κανονισμού (ΕΚ) αριθ. 882/2004, το εργαστήριο αναφοράς της ΕΕ για τη φυματίωση των βοοειδών που αναφέρεται στο σημείο 17 του μέρους II του παραρτήματος VII του εν λόγω κανονισμού έχει επίσης τις αρμοδιότητες και τα καθήκοντα που καθορίζονται στο παράρτημα II του παρόντος κανονισμού.
   Άρθρο 3
   Εκτός από τις γενικές αρμοδιότητες και καθήκοντα των εργαστηρίων αναφοράς της ΕΕ στον τομέα της υγείας των ζώων που καθορίζονται στο άρθρο 32 παράγραφος 2 του κανονισμού (ΕΚ) αριθ. 882/2004, το εργαστήριο αναφοράς της ΕΕ για την υγεία των μελισσών που αναφέρεται στο σημείο 18 του μέρους II του παραρτήματος VII του εν λόγω κανονισμού έχει επίσης τις αρμοδιότητες και τα καθήκοντα που καθορίζονται στο παράρτημα III του παρόντος κανονισμού.
   Άρθρο 4
   Ο κανονισμός (ΕΚ) αριθ. 737/2008 τροποποιείται ως εξής:
   
               1)
            
            
               Τα άρθρα 2 και 3 απαλείφονται.
            
         
               2)
            
            
               Τα παραρτήματα I και ΙΙ διαγράφονται.
            
         Άρθρο 5
   Ο κανονισμός (ΕΕ) αριθ. 87/2011 καταργείται.
   Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.
   Άρθρο 6
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Μαΐου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 165 της 30.4.2004, σ. 1.
   
      (2)  ΕΕ L 201 της 30.7.2008, σ. 29.
   
      (3)  ΕΕ L 29 της 3.2.2011, σ. 1.
   
      (4)  ΕΕ L 176 της 6.7.2012, σ. 65.
   
      ΠΑΡΑΡΤΗΜΑ I
      
         Αρμοδιότητες και καθήκοντα του εργαστηρίου αναφοράς της ΕΕ για τη λύσσα, επιπλέον εκείνων που καθορίζονται στο άρθρο 32 παράγραφος 2 του κανονισμού (ΕΚ) αριθ. 882/2004
      
      
                  1.
               
               
                  Το εργαστήριο αναφοράς της ΕΕ για τη λύσσα συντονίζει, κατόπιν διαβούλευσης με την Επιτροπή, τις μεθόδους που εφαρμόζονται στα κράτη μέλη για τη διάγνωση της λύσσας, ιδίως με:
                  
                              α)
                           
                           
                              την οροθέτηση, την αποθήκευση και την προμήθεια στελεχών του ιού της λύσσας·
                           
                        
                              β)
                           
                           
                              την παρασκευή, τον έλεγχο και την προμήθεια διεθνών ορών αναφοράς και άλλων αντιδραστηρίων αναφοράς στα εθνικά εργαστήρια αναφοράς, ώστε να τυποποιούνται οι δοκιμές και τα αντιδραστήρια που χρησιμοποιούνται στα κράτη μέλη·
                           
                        
                              γ)
                           
                           
                              την επικύρωση αντιδραστηρίων αναφοράς, συμπεριλαμβανομένων αντιγόνων και διεθνών ορών αναφοράς, που υποβάλλονται από τα εθνικά εργαστήρια αναφοράς·
                           
                        
                              δ)
                           
                           
                              τη δημιουργία και τη διατήρηση τράπεζας ορού και συλλογής ιών της λύσσας, και τη διατήρηση βάσης δεδομένων στελεχών που έχουν απομονωθεί σε όλη την Ένωση, συμπεριλαμβανομένης της οροθέτησης·
                           
                        
                              ε)
                           
                           
                              τη διενέργεια περιοδικών συγκριτικών δοκιμών όσον αφορά τις διαγνωστικές μεθόδους σε επίπεδο Ένωσης και τη διενέργεια εργαστηριακών δοκιμών για την επάρκεια των εθνικών εργαστηρίων αναφοράς·
                           
                        
                              στ)
                           
                           
                              τη συλλογή και την αντιπαραβολή στοιχείων και πληροφοριών σχετικά με τις χρησιμοποιούμενες διαγνωστικές μεθόδους και τα αποτελέσματα των δοκιμών που διενεργούνται στην Ένωση·
                           
                        
                              ζ)
                           
                           
                              τον χαρακτηρισμό του ιού της λύσσας με τις πλέον επικαιροποιημένες μεθόδους που υπάρχουν, ώστε να κατανοηθεί η επιδημιολογία αυτής της νόσου·
                           
                        
                              η)
                           
                           
                              την παρακολούθηση των εξελίξεων όσον αφορά την επιτήρηση, την επιδημιολογία και την πρόληψη της λύσσας σε ολόκληρο τον κόσμο·
                           
                        
                              θ)
                           
                           
                              την απόκτηση εμπεριστατωμένων γνώσεων σχετικά με την παρασκευή και τη χρήση των προϊόντων ζωοανοσολογίας που χρησιμοποιούνται για την εκρίζωση και την καταπολέμηση της λύσσας, συμπεριλαμβανομένης της αξιολόγησης εμβολίων.
                           
                        
            
                  2.
               
               
                  Το εργαστήριο αναφοράς της ΕΕ για τη λύσσα πρέπει επίσης:
                  
                              α)
                           
                           
                              να καθιστά ευχερέστερη την εναρμόνιση των τεχνικών σε ολόκληρη την Ένωση, ιδίως με τον καθορισμό τυποποιημένων μεθοδολογιών για τις δοκιμές·
                           
                        
                              β)
                           
                           
                              να διοργανώνει εργαστήρια προς όφελος των εθνικών εργαστηρίων αναφοράς, όπως συμφωνήθηκε στο πρόγραμμα εργασίας και στον προσωρινό προϋπολογισμό που αναφέρονται στο άρθρο 2 του εκτελεστικού κανονισμού (ΕΕ) αριθ. 926/2011 της Επιτροπής (1), συμπεριλαμβανομένης της κατάρτισης εμπειρογνωμόνων των κρατών μελών και, κατά περίπτωση, τρίτων χωρών, σε νέες μεθοδολογίες ανάλυσης·
                           
                        
                              γ)
                           
                           
                              να παρέχει τεχνική υποστήριξη στην Επιτροπή και, κατόπιν αιτήματός της, να συμμετέχει σε διεθνείς διασκέψεις για τη λύσσα, οι οποίες αφορούν ειδικότερα την τυποποίηση των αναλυτικών διαγνωστικών μεθόδων και την εφαρμογή τους.
                           
                        
            
                  3.
               
               
                  Επιπλέον, το εργαστήριο αναφοράς της ΕΕ για τη λύσσα πρέπει να πραγματοποιεί ερευνητικές δραστηριότητες και, όταν είναι εφικτό, να συντονίζει ερευνητικές δραστηριότητες που στρέφονται προς την αποτελεσματικότερη καταπολέμηση και εκρίζωση της λύσσας, ιδίως με:
                  
                              α)
                           
                           
                              τη διενέργεια ελέγχων για την επικύρωση των δοκιμών ή τη συνεργασία με εθνικά εργαστήρια αναφοράς για τη διενέργεια των εν λόγω ελέγχων·
                           
                        
                              β)
                           
                           
                              την παροχή επιστημονικών συμβουλών στην Επιτροπή και τη συλλογή πληροφοριών και εκθέσεων που σχετίζονται με τις δραστηριότητες του εργαστηρίου αναφοράς της ΕΕ.
                           
                        
            
         (1)  ΕΕ L 241 της 17.9.2011, σ. 2.
   
   
      ΠΑΡΑΡΤΗΜΑ II
      
         Αρμοδιότητες και καθήκοντα του εργαστηρίου αναφοράς της ΕΕ για τη φυματίωση των βοοειδών, επιπλέον εκείνων που ορίζονται στο άρθρο 32 παράγραφος 2 του κανονισμού (ΕΚ) αριθ. 882/2004
      
      
                  1.
               
               
                  Το εργαστήριο αναφοράς της ΕΕ για τη φυματίωση των βοοειδών συντονίζει, κατόπιν διαβούλευσης με την Επιτροπή, τις μεθόδους που εφαρμόζονται στα κράτη μέλη για τη διάγνωση της φυματίωσης των βοοειδών, ιδίως με:
                  
                              α)
                           
                           
                              την οροθέτηση, την αποθήκευση και την προμήθεια στελεχών του Mycobacterium sp. που προκαλεί φυματίωση στα ζώα·
                           
                        
                              β)
                           
                           
                              την παρασκευή, τον έλεγχο και την προμήθεια αντιδραστηρίων αναφοράς στα εθνικά εργαστήρια αναφοράς, ώστε να τυποποιούνται οι δοκιμές και τα αντιδραστήρια που χρησιμοποιούνται στα κράτη μέλη·
                           
                        
                              γ)
                           
                           
                              την επικύρωση αντιδραστηρίων αναφοράς, συμπεριλαμβανομένων αντιγόνων και φυματινών, που υποβάλλονται από τα εθνικά εργαστήρια αναφοράς για τη φυματίωση των βοοειδών·
                           
                        
                              δ)
                           
                           
                              τη δημιουργία και τη διατήρηση συλλογής Mycobacterium sp. που προκαλεί φυματίωση στα ζώα, και τη διατήρηση βάσης δεδομένων στελεχών που έχουν απομονωθεί σε όλη την Ένωση, συμπεριλαμβανομένης της οροθέτησης·
                           
                        
                              ε)
                           
                           
                              τη διενέργεια περιοδικών συγκριτικών δοκιμών όσον αφορά τις διαγνωστικές μεθόδους στο επίπεδο της Ένωσης και τη διενέργεια δοκιμών για την επάρκεια των εθνικών εργαστηρίων αναφοράς·
                           
                        
                              στ)
                           
                           
                              τη συλλογή και την αντιπαραβολή στοιχείων και πληροφοριών σχετικά με τις χρησιμοποιούμενες διαγνωστικές μεθόδους και τα αποτελέσματα των δοκιμών που διενεργούνται στην Ένωση·
                           
                        
                              ζ)
                           
                           
                              τον χαρακτηρισμό, με τις πλέον επικαιροποιημένες μεθόδους που υπάρχουν, του Mycobacterium sp. που προκαλεί φυματίωση στα ζώα, ώστε να κατανοηθεί η επιδημιολογία αυτής της νόσου·
                           
                        
                              η)
                           
                           
                              την παρακολούθηση των εξελίξεων όσον αφορά την επιτήρηση, την επιδημιολογία και την πρόληψη της φυματίωσης των βοοειδών σε ολόκληρο τον κόσμο·
                           
                        
                              θ)
                           
                           
                              την απόκτηση εμπεριστατωμένων γνώσεων σχετικά με την παρασκευή και τη χρήση των προϊόντων ζωοανοσολογίας που χρησιμοποιούνται για την εκρίζωση και την καταπολέμηση της φυματίωσης των βοοειδών, συμπεριλαμβανομένης της αξιολόγησης εμβολίων.
                           
                        
            
                  2.
               
               
                  Το εργαστήριο αναφοράς της ΕΕ για τη φυματίωση των βοοειδών πρέπει επίσης:
                  
                              α)
                           
                           
                              να καθιστά ευχερέστερη την εναρμόνιση των τεχνικών σε ολόκληρη την Ένωση, ιδίως με τον καθορισμό τυποποιημένων μεθοδολογιών για τις δοκιμές·
                           
                        
                              β)
                           
                           
                              να διοργανώνει εργαστήρια προς όφελος των εθνικών εργαστηρίων αναφοράς όπως συμφωνήθηκε στο πρόγραμμα εργασίας και στον προσωρινό προϋπολογισμό που αναφέρονται στο άρθρο 2 του εκτελεστικού κανονισμού (ΕΕ) αριθ. 926/2011, συμπεριλαμβανομένης της κατάρτισης εμπειρογνωμόνων των κρατών μελών και, κατά περίπτωση, τρίτων χωρών, σε νέες μεθοδολογίες ανάλυσης.
                           
                        
                              γ)
                           
                           
                              να παρέχει τεχνική υποστήριξη στην Επιτροπή και, κατόπιν αιτήματός της, να συμμετέχει σε διεθνείς διασκέψεις για τη διάγνωση της φυματίωσης των βοοειδών, οι οποίες αφορούν ειδικότερα την τυποποίηση των αναλυτικών διαγνωστικών μεθόδων και την εφαρμογή τους.
                           
                        
            
                  3.
               
               
                  Επιπλέον, το εργαστήριο αναφοράς της ΕΕ για τη φυματίωση των βοοειδών πρέπει να πραγματοποιεί ερευνητικές δραστηριότητες και, όταν είναι εφικτό, να συντονίζει ερευνητικές δραστηριότητες που στρέφονται προς την αποτελεσματικότερη καταπολέμηση και εκρίζωση της φυματίωσης των βοοειδών, ιδίως με:
                  
                              α)
                           
                           
                              τη διενέργεια ελέγχων για την επικύρωση των δοκιμών ή τη συνεργασία με εθνικά εργαστήρια αναφοράς για τη διενέργεια των εν λόγω ελέγχων·
                           
                        
                              β)
                           
                           
                              την παροχή επιστημονικών συμβουλών στην Επιτροπή και τη συλλογή πληροφοριών και εκθέσεων που σχετίζονται με τις δραστηριότητες του εργαστηρίου αναφοράς της ΕΕ.
                           
                        
            
   
      ΠΑΡΑΡΤΗΜΑ III
      
         Αρμοδιότητες και καθήκοντα του εργαστηρίου αναφοράς της ΕΕ για την υγεία των μελισσών, επιπλέον εκείνων που ορίζονται στο άρθρο 32 παράγραφος 2 του κανονισμού (ΕΚ) αριθ. 882/2004
      
      
                  1.
               
               
                  Το εργαστήριο αναφοράς της ΕΕ για την υγεία των μελισσών συντονίζει, κατόπιν διαβούλευσης με την Επιτροπή, τις μεθόδους που εφαρμόζονται στα κράτη μέλη για τη διάγνωση των σχετικών νοσημάτων των μελισσών, ιδίως με:
                  
                              α)
                           
                           
                              την οροθέτηση, την αποθήκευση και, ανάλογα με την περίπτωση, την προμήθεια στελεχών των παθογόνων παραγόντων για να διευκολυνθεί η υπηρεσία διάγνωσης στην Ένωση·
                           
                        
                              β)
                           
                           
                              την οροθέτηση και τον χαρακτηρισμό των παθογόνων παραγόντων από πλευράς αντιγόνου και γονιδιώματος, όπου αυτό κρίνεται σκόπιμο και αναγκαίο, για παράδειγμα, για σκοπούς επιδημιολογικής παρακολούθησης ή επαλήθευσης διαγνώσεων·
                           
                        
                              γ)
                           
                           
                              την προμήθεια των εθνικών εργαστηρίων αναφοράς με πρότυπους ορούς και άλλα αντιδραστήρια αναφοράς, για την τυποποίηση των δοκιμών και των αντιδραστηρίων που χρησιμοποιούνται σε κάθε κράτος μέλος, όπου απαιτούνται.
                           
                        
                              δ)
                           
                           
                              την περιοδική διοργάνωση αντιδραστηρίων αναφοράς σε ενωσιακό επίπεδο συγκριτικών δοκιμών των διαγνωστικών μεθόδων με τα εθνικά εργαστήρια αναφοράς με σκοπό την παροχή πληροφοριών σχετικά με τις διαγνωστικές μεθόδους που χρησιμοποιούνται και τα αποτελέσματα των δοκιμών που πραγματοποιούνται στην Ένωση·
                           
                        
                              ε)
                           
                           
                              τη διατήρηση της εμπειρογνωσίας για τα ακάρεα Tropilaelaps και τον μικρό κάνθαρο των κυψελών (Aethina tumida) και άλλους παθογόνους παράγοντες που έχουν σημασία για τις μέλισσες, ώστε να μπορεί να γίνεται γρήγορα η διαφορική διάγνωση·
                           
                        
                              στ)
                           
                           
                              την ταυτοποίηση των υπαίτιων παθογόνων παραγόντων, αν χρειάζεται σε στενή συνεργασία με τα περιφερειακά εργαστήρια αναφοράς που ορίζει ο Παγκόσμιος Οργανισμός για την Υγεία των Ζώων (OIE)·
                           
                        
                              ζ)
                           
                           
                              τη συγκέντρωση και τη διατήρηση ενημερωμένης σειράς παθογόνων παραγόντων και των στελεχών τους και, όταν και εφόσον υπάρχει, ενημερωμένης σειράς άλλων αντιδραστηρίων κατά των παθογόνων παραγόντων που προκαλούν νοσήματα στις μέλισσες·
                           
                        
                              η)
                           
                           
                              τη διενέργεια απογραφής των τεχνικών που χρησιμοποιούνται σήμερα στα διάφορα εργαστήρια·
                           
                        
                              θ)
                           
                           
                              την πρόταση τυποποιημένων δοκιμών και διαδικασιών δοκιμών ή αντιδραστηρίων αναφοράς για σκοπούς εσωτερικού ποιοτικού ελέγχου·
                           
                        
                              ι)
                           
                           
                              την παροχή συμβουλών στην Επιτροπή για επιστημονικά θέματα που αφορούν την υγεία των μελισσών.
                           
                        
            
                  2.
               
               
                  Το εργαστήριο αναφοράς της ΕΕ για την υγεία των μελισσών πρέπει επίσης:
                  
                              α)
                           
                           
                              να συμπράττει ενεργά στη διάγνωση των εστιών του σχετικού νοσήματος που εκδηλώνονται στα κράτη μέλη, λαμβάνοντας απομονώματα παθογόνων προς επιβεβαίωση της διάγνωσης, χαρακτηρισμό και επιζωοτικές μελέτες και να ανακοινώνει χωρίς καθυστέρηση τα αποτελέσματα τυχόν ερευνών στην Επιτροπή, στα κράτη μέλη και στα οικεία εθνικά εργαστήρια αναφοράς·
                           
                        
                              β)
                           
                           
                              να διευκολύνει την κατάρτιση ή τη μετεκπαίδευση των εμπειρογνωμόνων εργαστηριακής διάγνωσης με σκοπό την εναρμόνιση των διαγνωστικών μεθόδων σε όλη την Ένωση·
                           
                        
                              γ)
                           
                           
                              να διοργανώνει εργαστήρια προς όφελος των εθνικών εργαστηρίων αναφοράς όπως συμφωνήθηκε στο πρόγραμμα εργασίας και στον ετήσιο προϋπολογισμό που αναφέρονται στο άρθρο 2 του εκτελεστικού κανονισμού (ΕΕ) αριθ. 926/2011, συμπεριλαμβανομένης της κατάρτισης εμπειρογνωμόνων από τα κράτη μέλη και, κατά περίπτωση, από τρίτες χώρες σε νέες μεθοδολογίες ανάλυσης·
                           
                        
                              δ)
                           
                           
                              να παρέχει τεχνική υποστήριξη στην Επιτροπή και, κατόπιν αιτήματός της, να συμμετέχει σε διεθνείς διασκέψεις, οι οποίες αφορούν ειδικότερα την τυποποίηση των αναλυτικών μεθόδων και την εφαρμογή τους·
                           
                        
                              ε)
                           
                           
                              να αναπτύσσει δραστηριότητες παρακολούθησης και να συντονίζει, όποτε είναι δυνατό, δραστηριότητες που αποσκοπούν στη βελτίωση της υγειονομικής κατάστασης των μελισσών στην Ένωση, ειδικότερα:
                              
                                          i)
                                       
                                       
                                          διενεργώντας το ίδιο ελέγχους ή συνεργαζόμενο με τα εθνικά εργαστήρια αναφοράς που ασχολούνται με τη διενέργεια ελέγχων για την επικύρωση των δοκιμών·
                                       
                                    
                                          ii)
                                       
                                       
                                          παρέχοντας επιστημονικές και τεχνικές συμβουλές στην Επιτροπή και συλλέγοντας πληροφορίες και εκθέσεις που σχετίζονται με τις δραστηριότητες του εργαστηρίου αναφοράς της ΕΕ·
                                       
                                    
                                          iii)
                                       
                                       
                                          εφαρμόζοντας και συντονίζοντας μια έρευνα για το σύνδρομο κατάρρευσης του μελισσιού στην Ένωση με σκοπό τον καθορισμό του βασικού επιπέδου «φυσιολογικής» εποχικής θνησιμότητας των μελισσών·
                                       
                                    
                        
                              στ)
                           
                           
                              να συνεργάζεται με τα οικεία αρμόδια εργαστήρια τρίτων χωρών στις οποίες τα νοσήματα αυτά είναι διαδεδομένα όσον αφορά τις μεθόδους διάγνωσης των νοσημάτων των μελισσών·
                           
                        
                              ζ)
                           
                           
                              να συνεργάζεται με τα οικεία περιφερειακά εργαστήρια που έχει ορίσει ο ΟΙΕ για τα εξωτικά νοσήματα [ακάρεα Tropilaelaps, μικρός κάνθαρος των κυψελών (Aethina tumida) και κάθε άλλο νόσημα που είναι εξωτικό για την Ένωση]·
                           
                        
                              η)
                           
                           
                              να αντιπαραβάλλει και να προωθεί πληροφορίες στην Επιτροπή και στα εθνικά εργαστήρια αναφοράς που ασχολούνται με τα εξωτικά και ενδημικά νοσήματα ή παράσιτα που είναι πιθανό να εμφανιστούν και τα οποία θα μπορούσαν να προσβάλουν την Ένωση, όπως είναι, μεταξύ άλλων, το σύνδρομο κατάρρευσης του μελισσιού.
                           
                        
            
                  3.
               
               
                  Επίσης, το εργαστήριο αναφοράς της ΕΕ για την υγεία των μελισσών:
                  
                              α)
                           
                           
                              εκτελεί πειράματα και δοκιμασίες σε φυσικές συνθήκες σε συνεννόηση με την Επιτροπή, με σκοπό τη βελτίωση της καταπολέμησης των ειδικών νοσημάτων των μελισσών·
                           
                        
                              β)
                           
                           
                              επανεξετάζει στο ετήσιο συνέδριο των εθνικών εργαστηρίων αναφοράς τις σχετικές απαιτήσεις που καθορίζονται για τις δοκιμές στον κώδικα υγείας χερσαίων ζώων του ΟΙΕ και στο εγχειρίδιο για τις δοκιμές διάγνωσης και τα εμβόλια για τα χερσαία ζώα του ΟΙΕ·
                           
                        
                              γ)
                           
                           
                              επικουρεί την Επιτροπή στην επανεξέταση των συστάσεων του OIE που περιέχονται στον κώδικα υγείας χερσαίων ζώων και στο εγχειρίδιο για τις δοκιμές διάγνωσης και τα εμβόλια για τα χερσαία ζώα.